b'\n_START_ARTICLE_\nVelodromas\n_START_PARAGRAPH_\nVelodromas\xc2\xa0\xe2\x80\x93 sporto arena arba stadionas, skirtas dvira\xc4\x8di\xc5\xb3 treko var\xc5\xbeyboms.\n_START_SECTION_\nIstorija\n_START_PARAGRAPH_\nPirmieji velodromai prad\xc4\x97ti statyti XIX a. viduryje. Da\xc5\xbeniausiai statyti \xc5\xa1alia lengvosios atletikos stadion\xc5\xb3. D\xc4\x97l standartizacijos stokos visi pirmieji velodromai skiriasi savo i\xc5\xa1matavimais ir pos\xc5\xabkiais. XIX a. pabaigoje prad\xc4\x97ti statyti ir pirmieji u\xc5\xbedar\xc5\xb3 patalp\xc5\xb3 velodromai su medin\xc4\x97mis grindimis. Velodromai naudojami ir nuo pirm\xc5\xb3j\xc5\xb3 1896\xc2\xa0m. olimpini\xc5\xb3 \xc5\xbeaidyni\xc5\xb3.\n_START_SECTION_\n\xc5\xa0iuolaikinis velodromas\n_START_PARAGRAPH_\nDabartin\xc4\x97s dvira\xc4\x8di\xc5\xb3 var\xc5\xbeybos nebevykdomos velodrom\xc5\xb3 stadionuose ir persik\xc4\x97l\xc4\x97 \xc4\xaf u\xc5\xbedar\xc5\xb3 patalp\xc5\xb3 velodromus-arenas. Standartine trasa tapo 250\xc2\xa0m pailgo ovalo formos takelis su 180 laipsni\xc5\xb3 pos\xc5\xabkiais galuose. Trasos grindinys\xc2\xa0\xe2\x80\x93 medinis. Takelis \xc5\xbeymimas keturiomis linijomis: stor\xc4\x85j\xc4\x85 m\xc4\x97lyn\xc4\x85 (ap\xc5\xa1ilimo vieta, leid\xc5\xbeiama va\xc5\xbeiuoti kai kuriose rungtyse), juoda linija (treko i\xc5\xa1matavimo skai\xc4\x8diavimo linija), raudona linija (sprinto linija, optimaliausio grei\xc4\x8dio ruo\xc5\xbeas tarp juodos ir raudonos linij\xc5\xb3), bei plonoji m\xc4\x97lyna linija (stajeri\xc5\xb3 linija, naudojama kai kuriose rungtyse).\n_START_SECTION_\nLietuvoje\n_START_PARAGRAPH_\n1979\xc2\xa0m. Klaip\xc4\x97doje atidarytas atviras velodromas. 2008\xc2\xa0m. Panev\xc4\x97\xc5\xbeyje atidarytas pirmasis Baltijos \xc5\xa1alyse u\xc5\xbedar\xc5\xb3 patalp\xc5\xb3 velodromas\xc2\xa0\xe2\x80\x93 Cido arena. 2012\xc2\xa0m. jame surengtas Europos treko \xc4\x8dempionatas.'